

VLADA REPUBLIKE HRVATSKE

Zagreb, 17. rujna 2024.

**PREDLAGATELJ:** Ministarstvo pravosuđa, uprave i digitalne transformacije

**PREDMET:** Prijedlog odluke o izmjenama i dopuni Odluke o osnivanju Savjeta za sprječavanje korupcije

Na temelju članka 24. stavaka 1. i 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_ godine donijela

**O D L U K U**

**o izmjenama i dopuni Odluke o osnivanju Savjeta za sprječavanje korupcije**

**I.**

U Odluci o osnivanju Savjeta za sprječavanje korupcije („Narodne novine“, br. 31/17. i 136/20.), u točki II. stavku 1. iza podstavka 5. dodaje se novi podstavak 6. koja glasi:

„- raspravlja o temama iz pojedinih područja prevencije korupcije uključujući pitanja zaštite prijavitelja nepravilnosti“.

Dosadašnji podstavak 6. postaje podstavak 7.

**II.**

Točka III. mijenja se i glasi:

„Savjet čine predstavnici:

* Ministarstva pravosuđa, uprave i digitalne transformacije
* Ministarstva unutarnjih poslova
* Ministarstva financija
* Ministarstva vanjskih i europskih poslova
* Ministarstva turizma i sporta
* Ministarstva znanosti, obrazovanja i mladih
* Ministarstva gospodarstva
* Ministarstva zdravstva
* Ministarstva poljoprivrede, šumarstva i ribarstva
* Ministarstva mora, prometa i infrastrukture

– Ministarstva kulture i medija

* Ministarstva rada, mirovinskoga sustava, obitelji i socijalne politike
* Ministarstva zaštite okoliša i zelene tranzicije
* Ministarstva regionalnoga razvoja i fondova Europske unije
* Ministarstva prostornoga uređenja, graditeljstva i državne imovine
* Državnog inspektorata
* Ureda za udruge
* Vrhovnog suda Republike Hrvatske
* Državnog odvjetništva Republike Hrvatske
* Državnog sudbenog vijeća
* Državnoodvjetničkog vijeća
* Povjerenstva za odlučivanje o sukobu interesa
* Državnog ureda za reviziju
* Državne komisije za kontrolu postupaka javne nabave
* Povjerenika za informiranje
* Pučkog pravobranitelja

– Državnog izbornog povjerenstva Republike Hrvatske

* Hrvatske zajednice županija
* Udruge gradova u Republici Hrvatskoj

– Hrvatske zajednice općina

* Hrvatske gospodarske komore
* socijalnih partnera: jedan iz reda poslodavaca i jedan iz reda sindikata

– četiriju udruga civilnoga društva koje djeluju u području sprječavanja korupcije, zaštite prijavitelja nepravilnosti, pristupa informacijama i transparentnosti, javnih politika, borbe protiv diskriminacije i zaštite prava radnika.

Predstavnik Ministarstva pravosuđa, uprave i digitalne transformacije, na razini državnog tajnika, predsjednik je Savjeta.

Članovi Savjeta iz stavka 1. ove točke su, za tijela državne uprave, predstavnici na razini državnog tajnika ili ravnatelja upravne organizacije u sastavu ministarstva.

Članovi Savjeta iz stavka 1. ove točke imaju svoje zamjenike.

Predsjednik Savjeta može, po potrebi, u rad Savjeta uključiti i predstavnike drugih državnih tijela i institucija.

Predsjednik Savjeta saziva tematske sjednice Savjeta vezane za učinkovitost mehanizama zaštite prijavitelja nepravilnosti od osvete i druge teme u području sprječavanja korupcije u djelokrugu Savjeta određenog ovom Odlukom. Tematske sjednice mogu se sazvati u užem sastavu Savjeta.“.

**III.**

Točka V. mijenja se i glasi:

„Ministarstvo pravosuđa, uprave i digitalne transformacije obavijestit će čelnike tijela iz točke III. stavka 1. ove Odluke da, u roku od osam dana od dana stupanja na snagu ove Odluke, imenuju svoga predstavnika i njegovog zamjenika te da o imenovanju neposredno izvijeste Ministarstvo pravosuđa, uprave i digitalne transformacije.

Predstavnici socijalnih partnera bit će određeni u suradnji s Uredom za socijalno partnerstvo u roku od 15 dana od dana stupanja na snagu ove Odluke.

Predstavnici udruga civilnoga društva bit će određeni u suradnji s Uredom za udruge, u roku od 15 dana od dana stupanja na snagu ove Odluke.“.

**IV.**

Točka VI. mijenja se i glasi:

„Stručne i administrativne poslove za rad Savjeta obavlja Ministarstvo pravosuđa, uprave i digitalne transformacije.“.

**V.**

Ova Odluka stupa na snagu danom donošenja, a objavit će se u „Narodnim novinama“.

KLASA:  
URBROJ:

Zagreb, 2024.

Predsjednik

mr. sc. Andrej Plenković

**O B R A Z L O Ž E N J E**

Savjet za sprječavanje korupcije je radno tijelo Vlade Republike Hrvatske osnovano Odlukom Vlade Republike Hrvatske („Narodne novine“, br. 31/17. i 136/20.), a njegov djelokrug uključuje prije svega koordinaciju postupaka izrade, pripremu prijedloga, praćenje provedbe te procjenu učinaka provedbe nacionalnih strateških i provedbenih dokumenata vezanih uz sprječavanje korupcije, kao i razvijanje metode s ciljem unaprjeđenja njihove izrade, provedbe i procjene učinaka.

Sukladno potrebama proširenja djelokruga i sastava članova Savjeta te usklađivanja s važećim zakonskim okvirom ustrojstva i djelokruga tijela državne uprave, predlažu se izmjene i dopune Odluke o osnivanju Savjeta za sprječavanje korupcije.

U odnosu na proširenje djelokruga Savjeta, predlaže se predvidjeti održavanje rasprava o relevantnim temama u područjima prevencije korupcije uključujući posebno pitanja koja se tiču učinkovitosti provedbe Zakona o zaštiti prijavitelja nepravilnosti („Narodne novine“, br. 46/22.), a posebice djelovanja mehanizama zaštite prijavitelja nepravilnosti od osvete zbog prijavljivanja.

Također, predlaže se dodavanje odredbe da predsjednik Savjeta saziva tematske sjednice Savjeta vezane učinkovitost mehanizama zaštite prijavitelja nepravilnosti od osvete i druge teme u području sprječavanja korupcije u djelokrugu Savjeta, a koje se mogu sazivati i u užem sastavu Savjeta.

Nadalje, prepoznata je potreba i proširenja sastava članova Savjeta dionicima koji djeluju kao nositelji provedbe pojedinih aktivnosti iz Akcijskih planova za provedbu nacionalnog strateškog okvira prevencije korupcije ili u okviru svog djelokruga obavljaju poslove iz područja relevantnih u kontekstu sprječavanja korupcije. Savjet bi tako bio proširen predstavnicima Ministarstva rada, mirovinskoga sustava, obitelji i socijalne politike, Ministarstva zaštite okoliša i zelene tranzicije, Ministarstva regionalnoga razvoja i fondova Europske unije Hrvatske gospodarske komore, Državnog inspektorata te predstavnicima socijalnih partnera, po jedan iz reda poslodavaca i jedan iz reda sindikata.

Osim toga, s ciljem uključivanja u rad Savjeta i udruga civilnog društva koje provode aktivnosti i projekte u području zaštite tzv. zviždača, predloženo je proširenje popisa područja u kojima djeluju udruge civilnog društva koje mogu biti predstavljene u Savjetu, a tako da isti uključuje i zaštitu prijavitelja nepravilnosti, borbu protiv diskriminacije te zaštitu prava radnika.

Također, Prijedlog odluke je usklađen s člancima 3. i 4. Zakona o ustrojstvu i djelokrugu tijela državne uprave („Narodne novine“, br. 85/20., 21/23. i 57/24.).